<classify> Nahodha wa Yanga, Mkongomani Papy Tshishimbi amesisitiza kuwa timu yao itafikia rekodi ambayo iliyowekwa na wapinzani wao wa jadi, Simba, msimu uliopita kwa kucheza hatua ya makundi ya michuano ya Ligi ya Mabingwa Afrika. Amesema lengo kubwa ni kuhakikisha wanawapa furaha mashabiki wa klabu hiyo pamoja na kuzidi kuipandisha Tanzania katika viwango vya Caf ngazi ya vilabu. Tunataka kufika katika makundi ya Ligi ya Mabingwa Afrika, hilo ndiyo lengo letu ambalo tumejiweka wachezaji kwa sasa. Amesema licha kuwa, mechi dhidi ya Zesco itakuwa na ugumu wa aina yake lakini watahakikisha wanafuzu hatua hiyo na kusonga mbele zaidi. Tunajua itakuwa mechi ngumu tutakapopambana na Zesco lakini tutapambana kuona tunashinda na kutinga kwenye makundi kama kila moja anavyotamani hapa, alisema Tshishimbi. Yanga inakutana na Zesco baada ya kuitupa nje Township Rollers katika Ligi ya Mabingwa Afrika kwa jumla ya mabao 2-1.  <topic>: MICHEZO 